open-index/open-wikipedia-markdown huggingface dataset:
ג'ון אריקסון (מושל מונטנה)

**ג'ון אדוארד אריקסון** (באנגלית: **John Edward Erickson**; 14 במרץ 1863 – 25 במאי 1946) היה פוליטיקאי אמריקאי חבר המפלגה הדמוקרטית ממונטנה. הוא כיהן כמושל מונטנה השמיני וכחבר הסנאט של ארצות הברית.

## ביוגרפיה
אריקסון נולד ב-14 במרץ 1863 בסטווטון, ויסקונסין, והיה בנם של א. אריקסון ואולנה אלמה אריקסון, שניהם מהגרים נורווגים. כשהיה בן שנה, הוא עבר עם הוריו לאאוריקה, קנזס. הוא סיים את לימודיו באוניברסיטת וושברן בטופיקה, קנזס בשנת 1890. הוא למד משפטים, והתקבל ללשכת עורכי הדין ב-1891 באאוריקה, קנזס. הוא התחתן עם גרייס ואנס ב-1898 ונולדו להם שלושה ילדים.

אריקסון עבר לגרייט פולס, מונטנה בשנת 1892 ולאחר מכן לצ'וטו, מונטנה, שם המשיך לעסוק בעריכת דין. הוא שימש כפרקליט המחוזי של מחוז טיטון בין השנים 1897 ל-1905, ולאחר מכן כשופט במחוז השיפוט האחד-עשר של מונטנה מ-1905 עד 1915. הוא חידש את עריכת הדין בקאליספל, מונטנה בשנת 1916. אריקסון, דמוקרט, נבחר בשנת 1924 כמושל מונטנה השמיני. הוא נבחר מחדש ב-1928, ושוב ב-1932, מה שהפך אותו למושל היחיד שנבחר לשלוש קדנציות. הוא כיהן בתפקידו מ-4 בינואר 1925 עד 13 במרץ 1933. בתקופת כהונתו הוטל מס הכנסה מדינתי חדש, הוקמה קרן להשוואה כלכלית של בתי ספר כפריים עניים, הוטל מס על בנזין, אושר חוק בנקאות חדש והחל מס על רווחי הכרייה.

ב-13 במרץ 1933, אריקסון התפטר מתפקיד המושל ופרנק הנרי קוני, שהיה סגן המושל של אריקסון וכעת המושל בפועל, מינה את אריקסון לחבר הסנאט של ארצות הברית כדי למלא את התפקיד שהתפנה בשל מותו של תומאס ג'יימס וולש. למרות שעל פניו נראה שזה היה ניסיון חצוף למדי מצדו של אריקסון להתבסס בסנאט, הסנאטור של מונטנה ברטון ק. וילר מספר סיפור אחר באוטוביוגרפיה שלו. ככל הנראה חבר הוועד הלאומי הדמוקרטי של מונטנה, ג'יי ברוס קרמר, היה בטוח שימונה לכהן במושב של וולש. וולש מאוד לא אהב את קרמר ודאג מכך שקרמר יחליף אותו אם הוא (וולש) יקבל את מינויו של פרנקלין ד. רוזוולט לקבינט שלו, בתור התובע הכללי. לאחר מותו בטרם עת של וולש, בתו ג'נבייב גודג'ר שאלה את הסנאטור וילר אם יפעל עם המושל אריקסון כדי לסכל את מינויו של קרמר. מכיוון שווילר גם לא אהב את קרמר, הוא הסכים לעשות זאת. לדבריו של וילר, הוא שכנע את אריקסון בעל כורחו להתמנות. אריקסון התמודד ב-1934 כדי למלא את שארית כהונתו של וולש בסנאט, אך סיים במקום השלישי בפריימריז, אחרי ג'יימס א. מארי, שהמשיך וניצח בבחירות הכלליות המיוחדות, וג'יימס פ. אוקונור. הוא המשיך לכהן בסנאט עד ה-6 בנובמבר 1934, היום שבו מארי נבחר, ובשלב זה התפטר לטובת מארי, על מנת להעניק למארי זכויות ותק על פני סנאטורים טריים אחרים, שלא החלו את כהונתם עד 1935. לאחר שובו מהסנאט, אריקסון עסק בעריכת דין בהלנה, מונטנה, עד מותו.

אריקסון מת ב-25 במאי 1946, ונקבר בבית הקברות קונרד ממוריאל, קאליספל, מחוז פלטהד, מונטנה.

## קישורים חיצוניים
* 
* 

## הערות שוליים

קטגוריה:אמריקאים ילידי ויסקונסין
קטגוריה:אמריקאים ממוצא נורווגי
קטגוריה:בוגרי אוניברסיטת וושברן
קטגוריה:מושלי מונטנה
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית ממונטנה
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1863
קטגוריה:אמריקאים שנפטרו ב-1946
קונבולוציה מעגלית

**קונבולציה מעגלית** () או **קונבולציה ציקלית** () היא פעולה מתמטית היוצרת סדרה משילוב של שתי סדרות בעלות אורך שווה וסופי N.

פעולה זו משמעותית במיוחד בהקשר של התמרת פורייה בדידה (DFT), שבה הקונבולוציה המעגלית של שתי סדרות בתחום הזמן שקולה לכפל של ה-DFT שלהן בתחום התדר – משפט הקונבולוציה.

קונבולציה מעגלית היא מקרה פרטי של **קונבולציה מחזורית** (periodic convolution), שהיא קונבולוציה של שתי פונקציות מחזוריות בעלות אותו מחזור. קונבולציה מחזורית עולה, למשל, בהקשר של התמרת פורייה בזמן בדיד (DTFT). בפרט, DTFT של מכפלה של שתי סדרות בדידות היא קונבולוציה מחזורית של DTFT של הסדרות הבדידות – משפט הקונבולוציה. DTFT הוא סיכום מחזורי של התמרת פורייה רציפה. אף על פי ש־DTFT היא בדרך כלל פונקציה רציפה של התדר, המושגים קונבולוציה מחזורית וקונבולוציה מעגלית ניתנים להחלה ישירה גם על סדרות בדידות של נתונים.

## הגדרות
### קונבולוציה מחזורית
ניתן להגדיר את **הקונבולוציה המחזורית** של שתי פונקציות מחזוריות בעלות מחזור T, h_{_T}(t) ו־x_{_T}(t) כך:

: \int_{t_0}^{t_0+T} h_{_T}(\tau)\cdot x_{_T}(t - \tau)\,d\tau

כאשר t_0 הוא פרמטר שרירותי.

כמו כן, ניתן להגדיר הגדרה חלופית, במונחים של סימון של קונבולציה ליניארית או א-מחזורית רגילה, על ידי ביטוי של h_{_T}(t) ושל x_{_T}(t) כסיכומים מחזוריים (periodic summations) של רכיבים א-מחזוריים h ו־x, כלומר:

: h_{_T}(t) \ \triangleq \ \sum_{k=-\infty}^\infty h(t - kT)

אזי:

:\int_{t_o}^{t_o+T} h_{_T}(\tau)\cdot x_{_T}(t - \tau)\,d\tau = \int_{-\infty}^\infty h(\tau)\cdot x_{_T}(t - \tau)\,d\tau\ \triangleq\ (h *x_{_T})(t) = (x * h_{_T})(t)

ניתן לקרוא לשתי צורות אלו קונבולציה מחזורית.

### קונבולוציה מעגלית
**קונבולוציה מעגלית** היא מקרה פרטי חשוב המתקבל מהגבלת החלקים שאינם אפס של h ו־x לתחום [0,T], כלומר שתי הפונקציות מתאפסות מחוץ לתחום זה. במקרה זה, הסיכום המחזורי הופך **להרחבה מחזורית**, שניתן לבטא גם **כפונקציה מעגלית**:

: x_{_T}(t) = x(t_{\mathrm{mod}\ T}), t\in\mathbb{R} (כלומר לכל מספר ממשי)

ותחום האינטגרציה מצטמצם לַאורך של הפונקציה h:

: (h *x_{_T})(t) = \int_{0}^{T} h(\tau)\cdot x_{_T}(t - \tau)\ d\tau

## עבור סדרות בדידות
באופן דומה, עבור סדרות בדידות ופרמטר N, **קונבולוציה מעגלית** של פונקציות א-מחזוריות h ו־x היא:

: y[n] = (h * x)[n] \ \triangleq \ \sum_{m=0}^{N-1} h[m] \cdot x[(n - m) \mod N]

## ראו גם
* משפט הקונבולוציה
* התמרת הילברט 

קטגוריה:פעולות בינאריות
קטגוריה:אנליזה פונקציונלית
הערב בבית

"**הערב בבית**" (במקור נקרא "**נר חנוכה**") הוא שיר לחנוכה שכתב המשורר אברהם ברוידס והלחין עמנואל עמירן. השיר היה פופולרי בעיקר בשנות ה-60 וה-70, ובשנים לאחר מכן נעשה פחות נפוץ.

## רקע
אברהם ברוידס, היה משורר ועורך עברי, המזוהה כ"משורר הנוער העובד". עמנואל עמירן-פּוּגָצ'וֹב היה מלחין ישראלי ודמות מפתח בזמר העברי.
השיר נקרא במקור "נר חנוכה", אך שמו התקבע עם הזמן בשם "הערב בבית", על פי שורת הפתיחה שלו. השיר אינו מן המוכרים שבשירי חנוכה, אך הוא הושר לאורך השנים בעיקר על ידי ילדי וחברי התנועה הקיבוצית. בשיר מיטיב אברהם ברוידס לקלוע למהותו של חג החנוכה, כיצד עם הנצח נאלץ לעמוד על חירותו בכל דור ודור.
ברוידס ועמירן שיתפו פעולה בשיר נוסף לחג החנוכה בשם "כי תבוא אל מודיעין".

## קישורים חיצוניים
* '''הערב בבית''', באתר הספרייה הלאומית
* מילות השיר '''הערב בבית''' והאזנה לו, באתר זמרשת
* הערב בבית, מתוך האלבום "חנוכיה לי יש, 30 שירי חנוכה לילדים (1976)", באתר סטריאו ומונו

#### ביצועים
* 
* 
* 

## הערות שוליים

קטגוריה:שירים בעברית
קטגוריה:שירים שנכתבו על ידי אברהם ברוידס
קטגוריה:שירים שהולחנו על ידי עמנואל עמירן
קטגוריה:שירי חנוכה
קטגוריה:ציונות בתרבות
Just Like a Woman

"**Just Like a Woman**" הוא שיר של זמר-יוצר האמריקאי בוב דילן מתוך אלבום האולפן השביעי שלו, Blonde on Blonde משנת 1966. השיר נכתב על ידי דילן והופק על ידי בוב ג'ונסטון. דילן כתב אותו לכאורה בחג ההודיה בשנת 1965, אם כי כמה ביוגרפים מפקפקים בכך, ומסיקים שהוא ככל הנראה אלתר את המילים באולפן. דילן הקליט את השיר באולפני קולומביה A בנאשוויל, טנסי במרץ 1966. השיר זכה לתגובות ביקורתיות מעורבות. חלק מהמבקרים טענו כי השיר נכתב בהשראת אידי סדג'וויק, בעוד שאחרים סבורים כי הוא מתייחס למערכת היחסים של דילן עם זמרת הפולק ג'ואן באאז. בדיעבד, השיר זכה לשבחים מחודשים, ובשנת 2011 דירג מגזין הרולינג סטון את גרסתו של דילן במקום ה-232 ברשימת 500 השירים הגדולים בכל הזמנים. עריכה קצרה יותר יצאה כסינגל בארצות הברית במהלך אוגוסט 1966 והגיעה למקום ה-33 בבילבורד הוט 100. הסינגל הגיע גם למקום ה-8 במצעד האוסטרלי, למקום ה-12 במצעד האולטראטופ ולוניה הבלגי, למקום ה-30 במצעד 40 הסינגלים ההולנדיים ולמקום ה-38 ברשימת RPM בקנדה.

למרות ההצלחה היחסית בארצות הברית, ההקלטה של דילן לשיר "Just Like a Woman" לא יצאה כסינגל בבריטניה. עם זאת, להקת הביט הבריטית מנפרד מן הקליטה גרסה של השיר ביוני 1966, במהלך סשן ההקלטות הראשון שלהם יחד עם המפיק של תלמי. ביולי הוא הפך לסינגל הראשון של מנפרד מן שיצא על ידי פונטנה רקורדס. השיר היה להיט במספר מדינות באירופה, והגיע למקום ה-10 במצעד הסינגלים הבריטי ולמקום הראשון בשוודיה. השיר קיבל ביקורות חיוביות מהמבקרים, שכמה מהם הדגישו את ביצועיו הקוליים של מייק ד'אבו.

## רקע והקלטה
[ימין|ממוזער|אל קופר (בתמונה מ-2009) נסע עם דילן לנאשוויל, וניגן ב[אורגן חשמלי|אורגן בשיר "Just Like a Woman".]]
דילן הוציא את אלבום האולפן החמישי שלו, Bringing It All Back Home, במרץ 1965, ואחריו את Highway 61 Revisited באוגוסט של אותה שנה. באוקטובר החל להקליט סשנים לאלבום הבא Blonde on Blonde. לאחר מספר סשנים בניו יורק, ההקלטה הועברה לנאשוויל בעקבות הצעה של המפיק של דילן, בוב ג'ונסטון. שני מוזיקאים מהסשנים בניו יורק נשמרו; דילן לווה על ידי אל קופר במסעו לנאשוויל ורובי רוברטסון הצטרף אליהם שם.

המאסטר טייק של "Just Like a Woman" הופק על ידי ג'ונסטון והוקלט באולפני קולומביה A, נאשוויל, טנסי ב-8 במרץ 1966. שבעה טייקים שלמים, חזרות מרובות וטייקים חלקיים הוקלטו. טייק 18, האחרון בסשן, היה בשימוש באלבום, שיצא לאור ב-20 ביוני 1966.

אורכה של גרסת האלבום הוא 4 דקות ו-53 שניות. גרסה אחת, שאורכה 2 דקות ו-56 שניות, יצאה בארצות הברית ב-18 באוגוסט 1966, ובמדינות אחרות, לא כולל בריטניה, באותה שנה. המוזיקולוג לארי סטאר ציין כי דילן השתמש במבנה AABA מסורתי בשיר, וכי באופן יוצא דופן עבורו, הגשר ממש מגשר אל החלק הבא של השיר.

## משתתפים
הפרטים של אנשי הצוות המעורבים ביצירת Blonde on Blonde נתונים לאי ודאות מסוימת. הקרדיטים להלן לקוחים מתוך הספר "Bob Dylan All the Songs: The Story Behind Every Track".

**מוזיקאים**
* בוב דילן - שירה, גיטרה, מפוחית
* צ'ארלי מקוי - גיטרה
* ג'ו סאות' - גיטרה
* ויין מוס - גיטרה
* אל קופר - אורגן
* הרגוס "פיג" רובינס - פסנתר
* הנרי סטרז'לצקי - גיטרה בס
* קנת בוטריי - תופים

**טכני**
* בוב ג'ונסטון - מפיק מוזיקלי

## קישורים חיצוניים

## הערות שוליים

קטגוריה:שירי בוב דילן
קטגוריה:שירים באנגלית
קטגוריה:שירי קאנטרי רוק
קטגוריה:סינגלים שהגיעו למקום הראשון בשוודיה
קטגוריה:סינגלים בהוצאת קולומביה רקורדס
רא דיגה

**רשיה טשאן פישר** (באנגלית: **Rashia Tashan Fisher**; נולדה ב-18 בדצמבר 1974), הידועה בשם הבמה **רא דיגה** (**Rah digga**), היא ראפרית ושחקנית אמריקאית.

דיגה מוכרת בעיקר כחברה ותיקה בקבוצת ההיפ הופ Flipmode Squad, בהנהגת באסטה ריימס. אלבום הבכורה שלה, Dirty Harriet (2000), הגיע לעשרים המקומות הראשונים בבילבורד 200, ואלבומה השני, Classic, יצא ב-2010. בתור שחקנים השתתפה במספר סרטים, כולל סרט האימה 13 רוחות משנת 2001 בתפקיד מגי.

## ביוגרפיה
רא דיגה נולדה בניו ג'רזי. היא למדה הנדסת חשמל ב. היא למדה ראפ על ידי האזנה לראפרים כגון KRS-One, ראקים ו-Kool G Rap מהJuice Crew.

## קריירה
### מוזיקה
דיגה החלה את דרכה בקבוצת ההיפ הופ Twice the Flavor, ולאחר מכן הצטרפה ל-Outsidaz. בעקבות כך השתתפה בשיר "Cowboys" מתוך האלבום The Score של הפוג'יז. היא נצפתה על ידי Q-Tip באירוע ה־Lyricist Lounge, מה שהוביל למפגשה עם באסטה ריימס ולהצטרפותה ל-Flipmode Squad.

### משחק
ב-2000 שיחקה את עצמה בסרט Da Hip Hop Witch. ב-2001 השתתפה בסרט 13 רוחות, ובאותה שנה שיחקה גם ב-Carmen: A Hip Hopera לצד ביונסה. בנוסף, היא השתתפה בסרטים דוקומנטריים כגון Queens of Hip Hop ו-Say My Name. ב־2023 חברה לבמאי מארס רוברג' ושיחקה בשני סרטים שלו. "כוכבים" ו"רופוס".

## חיים אישיים
דיגה הייתה בזוגיות עם הראפר יאנג זי. לזוג יש בת בשם סאטיבה, שנולדה ב-1997.

## דיסקוגרפיה
* Dirty Harriet (2000)
* Classic (2010)
* (2004) Everything Is a Story

## פילמוגרפיה
### קולנוע

## קישורים חיצוניים

## הערות שוליים

קטגוריה:ראפריות אמריקאיות
קטגוריה:שחקניות קולנוע וטלוויזיה אמריקאיות
קטגוריה:אפרו-אמריקאיות
קטגוריה:בוגרי המכון הטכנולוגי של ניו ג'רזי
קטגוריה:אמריקאים ילידי ניו ג'רזי
קטגוריה:ניוארק (ניו ג'רזי): אישים
קטגוריה:אמריקאיות שנולדו ב-1974
קטגוריה:אמריקאים שנולדו ב-1974
ויסט (פירושונים)

**ויסט** הוא שם משפחה ממקור גרמני (Wüst או Wuest) או אנגלי (Wiest).

## ראו גם
* ווסט

קטגוריה:שמות משפחה אנגליים
קטגוריה:שמות משפחה גרמניים
גביע הליגה הלאומית 2024/2025

**[[גביע הליגה הלאומית]] בכדורסל** לעונת **** היא התחרות הרביעית מאז היוסדו של המפעל.

## סיבוב ראשון
הסיבוב הראשון התקיים ב-18 בינואר 2025, בשלב זה שיחקו 12 הקבוצות שסיימו את הסיבוב הראשון של הליגה הלאומית במקומות  14-3. הקבוצות שסיימו את הסיבוב הראשון במקומות 1 ו-2 יחלו את דרכן בשלב רבע הגמר.

## רבע הגמר
שלב רבע הגמר נערך ב-4 ו-5 בפברואר 2025, לשלב זה העפילו הקבוצות שניצחו את משחקם בסיבוב הראשון יחד עם מכבי עירוני רעננה וא.ס. רמת השרון שסיימו במקומות 1 ו-2 בהתאמה את הסיבוב הראשון של הליגה הלאומית.

## חצי הגמר
שלב חצי הגמר נערך ב-26 בפברואר 2025 בארנה נתניה, לשלב זה העפילו 4 הקבוצות שניצחו בשלב רבע הגמר.

## הגמר
שתי המעפילות משלב חצי הגמר עירוני נהריה וא.ס. רמת השרון התמודדו במשחק גמר יחיד שנערך באולם הארנה נתניה.
לעירוני נהריה הייתה זו ההופעה השנייה בשלב הגמר לאחר זכייתה ב2022/2023 ול-א.ס רמת השרון הייתה זו הופעה ראשונה בגמר.

קטגוריה:2025 בישראל: כדורסל
קטגוריה:תחרויות כדורסל ב-2025
אגף הכלכלן הראשי

**אגף הכלכלן הראשי** הוא יחידת מטה במשרד האוצר האחראי על חיזוי ומעקב אחר המשתנים הכלכליים המשפיעים על המשק הישראלי, גיבוש מדיניות המס של ישראל וכן על ניהול הקשרים הבינלאומיים של משרד האוצר. כחלק מכך שותף האגף בתהליך בניית תקציב המדינה בחיזוי הצמיחה והכנסות המדינה, ומעקב אחר הכנסות המדינה בפועל. האגף גם יוזם מחקרים מקדמי מדיניות, לתמיכה מחקרית בקבלת ההחלטות באוצר, ולהצגת הכלכלה הישראלית לגורמי חוץ. בנוסף האגף יוזם מדיניות ושינויי חקיקה בתחומי המס ומייצג את ישראל בפורומים בינלאומיים העוסקים בתחומי מדיניות כלכלית ומיסוי.

פרסומי אגף הכלכלן הראשי כוללים בין היתר את דו"ח הכנסות המדינה, סקירות כלכליות שבועיות, סקירות ענף הנדל"ן למגורים ומאמרים המתפרסמים מעת לעת.

## מבנה
בראשות אגף הכלכלן הראשי במשרד האוצר עומד הכלכלן הראשי, הממונה על הכנסות המדינה וקשרים בינלאומיים הכפוף לשר האוצר.

תחת הכלכלן הראשי צוותים המחולקים לתחומים מקצועיים שבראשות כל אחד מהם עומד סגן הכלכלן הראשי:

### מחקר ותחזיות
* מקרו ותחזיות
* תשתיות, שוק עבודה ונושאים חברתיים.
* פיננסים, ביטחון, יוקר מחיה, והיי טק.
* נדל"ן, בריאות וניתוחים ענפיים.

### מינהל הכנסות המדינה
* המשנה לממונה על הכנסות המדינה
* מיסוי- אמידה וניתוחים כלכליים
* מיסוי בינלאומי ואגרות
* ייעוץ משפטי

### קשרים בינלאומיים
* הסכמי השקעות זרות, סחר בשירותים
* כלכלה וביטחון לאומי
* בנקים בינלאומיים לפיתוח
* ארגונים כלכליים בינלאומיים ודיאלוגים כלכליים
* אגף מטה הסנקציות- התומך בפעילות רשויות המדינה וגופים עסקיים בכל הקשור לסנקציות המוטלות על ידי מדינת ישראל ודואג להנגשת מידע בתחום הסנקציות לציבור, לרבות בהקשר של סחר עם האויב. בנוסף, החל משנת 2020 עומדת הכלכלנית הראשית בראש ועדה בינמשרדית לבחינת היבטי ביטחון לאומי בהשקעות זרות.

## הערות שוליים

קטגוריה:ישראל: מינהל ציבורי
קטגוריה:משרד האוצר
ג'וזף קלהון

**ג'וזף קלהון** (באנגלית: **Joseph Calhoun**; 22 באוקטובר 1750 – 14 באפריל 1817) היה חבר המפלגה הדמוקרטית-רפובליקנית שכיהן בבית הנבחרים של קרוליינה הדרומית (1804–1805) ולאחר מכן ייצג את קרוליינה הדרומית בבית הנבחרים של ארצות הברית (1807–1811).

## ביוגרפיה
קלהון נולד ב-22 באוקטובר 1750 בסטאונטון שבמושבת וירג'יניה, ועבר עם אביו לפרובינציית קרוליינה הדרומית ב-1756 התיישב במחוז גרנוויל, ליד העיירה הנוכחית אבוויל.

הוא קיבל השכלה מוגבלת ועסק בעיסוקים חקלאיים. הוא כיהן כחבר בבית הנבחרים של קרוליינה הדרומית בשנים 1804 ו-1805 והיה קולונל של המיליציה של המדינה. ב-1807 הוא נבחר כדמוקרטי-רפובליקני לקונגרס העשירי כדי למלא את המושב שהתפנה מטעם מחוז הקונגרס השישי בשל מותו של לוי קייסי והושבע ב-2 ביוני 1807. הוא נבחר מחדש לקונגרס ה-11 וכיהן עד 3 במרץ 1811. הוא סירב לעמוד לבחירה מחדש בשנת 1810 והוחלף על ידי בן דודו הראשון ג'ון קלהון. הוא גם היה בן דוד של אשתו של ג'ון קלהון, פלוריד ושל חמיו, ג'ון קולהון.

קלהון חזר לעיסוקיו החקלאיים ועסק בטחינה. הוא מת ב-14 באפריל 1817 בקלהון מילס, מחוז אבוויל (כיום מאונט כרמל), קרוליינה הדרומית, ונקבר שם בבית הקברות המשפחתי.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1750
קטגוריה:אמריקאים שנפטרו ב-1817
ראש ממשלת ליטא

**ראש ממשלת ליטא** (בליטאית: **Lietuvos ministras pirmininkas**) הוא התפקיד השני בחשיבותו בליטא אחרי נשיא ליטא. ראש הממשלה נבחר על ידי הנשיא באישור הסיימאס (הפרלמנט הליטאי) דרך הקמת קואליציה של מפלגות התומכות בו. לרוב ראש הממשלה הוא מהמפלגה הגדולה.

## מינוי ראש הממשלה
על פי חוקת ליטא נשיא המדינה מציע מעומד לנשיאות באישור הסיימאס. על פי החוקה הנשיא רשאי לבטל את הצעת המועמד עד תחילת ההצבעה.

השלבים לבחירת ראש הממשלה:
# הנשיא מציע את המועמד בישיבה הקרובה של הסיימאס, ללא אפשרות לשאול את הנשיא שאלות.
# המועמד לתפקיד ראש שהממשלה מציג את עצמו ואת עמדתו, (עד 30 דקות) ואחר כך יכול לענות על שאלות של חברי הסיימאס. (עד 40 דקות)
# כל סיעה בסיימאס בוחנות את המועמד לתפקיד ראש המשלה, למפלגות יש את הזכות לקורא למועמד לישיבת הסיעה. כל סיעה צריכה לבצע את התהליך תוך שני ימי עבודה.
# תוך שבוע מהישיבה הקודמת צריך הסיימאס להתכנס שוב, להצגת החלטת הסיעות, על פי סדר מהמפלגה הגדולה לקטנה.
# המועמד מקבל שוב להציג את עמדתו (עד 20 דקות) ולענות על שאלות של הסיימאס. (עד 30 דקות)
# הצבעה על אישור המועמד לתפקיד ראש הממשלה.

## תיאור התפקיד
אחרי בחירת ראש הממשלה לתפקיד, יש לו עד 15 יום להציג את הרכב הממשלה (כולל אישור הנשיא) ולהציג את תוכנית הממשלה לבחינת הסיימאס.

ראש הממשלה יכול להציע לנשיא למנות או לפטר שרים.

## ראשי ממשלת ליטא

בזמן האולטימטום הסובייטי ואחרי כניסת ברית המועצות לליטא, ברח נשיא ליטא אנטאנס סמטונה מהמדינה. ראש הממשלה אנטאנס מרקיס נטל על עצמו את תפקיד הנשיא בפועל לפי החוקה. אחרי שלקח את המינוי לנשיא, מינה מרקיס את יוסטס פלצקיס לתפקיד ראש הממשלה (היה המועדף לתפקיד על ידי הרשויות הסובייטית) אחר כך התפטר מרקיס מתפקידו הנשיא ולכן בהתאם לחוקה כיהן פלצקיס גם כראש הממשלה וגם כנשיא. גם כהונתו של מרקיס לנשיא, וגם כהונת פלצקיס לראש ממשלה ונשיא אינם מוכרות בליטא כיום.

ב-24 ביוני 1940 נשיא ליטא פלציקיס מינה את וינצס קרבה-מיצקביצ'יוס לתפקיד ראש הממשלה בזמן כהונתו ביקש סיפוח מלא של ליטא לברית המועצות.

## קישורים חיצוניים

* 

## ביאורים

## הערות שוליים

*
Queen Rock Montreal

***Queen Rock Montreal*** הוא אלבום ההופעה השישי ואלבום הווידאו השלושים ושניים של להקת הרוק הבריטית קווין, אשר יצא לאור ב-29 באוקטובר 2007. האלבום הוקלט במהלך שתי הופעות שקיימה במונטריאול פורום, מונטריאול, קנדה ב-24 וה-25 בנובמבר 1981 במסגרת סיבוב ההופעות העשירי שלה, The Game Tour. אלבום זה הוא ההוצאה הרשמית של אלבום הווידאו *[[We Will Rock You (אלבום)|We Will Rock You]]* משנת 1982 בפורמט MP3. בנוסף, גרסת 2007 כוללת מגוון רחב יותר של שירים מאשר זו של 1982.

מאוחר יותר, הוציאה הלהקה לאור גרסאות DVD ובלו-ריי, לצד מהדורה מורחבת של האלבום, אשר כללה את הופעתה המלאה בפסטיבל המוזיקה לייב אייד משנת 1985, ראיונות שטרם פורסמו וחזרות שקיימה הלהקה לקראת המופע.

בנובמבר 2023 הכריזו חברי הלהקה כי ב-18 עד ה-21 בינואר 2024 בתי קולנוע ברחבי העולם יקרינו את המופע המלא בפורמט IMAX. לאור הביקוש הרב, המשיכו בתי הקולנוע להקרין את הסרט עד ה-28 בינואר באותה שנה. בישראל הוקרן הסרט בסניפי פלאנט. בהמשך השנה נכנס הסרט לשירות הסטרימינג דיסני+.

## רשימת השמעה

## הערות שוליים

## קישורים חיצוניים

קטגוריה:אלבומי וידאו מ-2007
קטגוריה:אלבומי קווין
קטגוריה:אלבומי הופעה שהתפרסמו לאחר מות מבצעיהם
קטגוריה:אלבומי הופעה באנגלית
קטגוריה:אלבומי וידאו באנגלית
קטגוריה:אלבומי זהב באוסטרליה
קטגוריה:אלבומי חברת פרלופון
קטגוריה:אלבומי חברת EMI רקורדס
קטגוריה:סרטי 2007
קטגוריה:סרטים באנגלית
קטגוריה:סרטי הופעה
קטגוריה:אלבומי חברת הוליווד רקורדס
אלדרד סימקינס

**אלדרד סימקינס** (באנגלית: **Eldred Simkins**; 30 באוגוסט 1779 – 17 בנובמבר 1831) היה פוליטיקאי אמריקאי, אשר כיהן כחבר בית הנבחרים של ארצות הברית מטעם קרוליינה הדרומית.

## ביוגרפיה
סימקינס, נולד ב-30 באוגוסט 1779 באדג'פילד, קרוליינה הדרומית, למד באקדמיה של מוזס ואדל בווילינגטון, מחוז אבוויל, קרוליינה הדרומית, וסיים את לימודיו במכללת קרוליינה הדרומית (כיום אוניברסיטת קרוליינה הדרומית) בקולומביה. הוא למד בבית הספר למשפטים בליצ'פילד (קונטיקט) במשך שלוש שנים. הוא התקבל ללשכת עורכי הדין ב-1805 והחל לעסוק בכך באדג'פילד, קרוליינה הדרומית, ב-1806. הוא כיהן כחבר בבית הנבחרים של המדינה, ולאחר מכן כיהן בסנאט המדינה בשנים 1810–1812 ולאחר מכן כיהן כסגן המושל ה-25 של המדינה בשנים 1812–1814.

סימקינס נבחר כדמוקרטי-רפובליקי לקונגרס ה-15 כדי למלא את המקום שהתפנה כתוצאה מהתפטרותו של ג'ון קלהון. הוא נבחר מחדש לקונגרס ה-16 וכיהן מ-24 בינואר 1818 עד 3 במרץ 1821. במהלך כהונתו הוא כיהן כיו"ר הוועדה להוצאות ציבוריות (הקונגרס ה-16). הוא סירב להיות מועמד למינוי מחדש, אולם נבחר שוב כחבר בבית הנבחרים של המדינה בשנים 1828 עד 1829. הוא חזר לעסוק במקצועו ועסק גם במטעים. הוא מת באדג'פילד, קרוליינה הדרומית, ב-17 בנובמבר 1831, ונקבר בסידר פילדס, אחוזת הקבורה המשפחתית, ליד אדג'פילד, קרוליינה הדרומית.

## קישורים חיצוניים
* 
* 

קטגוריה:אמריקאים ילידי קרוליינה הדרומית
קטגוריה:בוגרי אוניברסיטת קרוליינה הדרומית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1779
קטגוריה:אמריקאים שנפטרו ב-1831
לו יהי (אלבום)

"**לו יהי**" הוא אלבום האולפן ה-13 של הזמרת הישראלית חוה אלברשטיין. הוא ראה אור בשנת 1973 בהוצאת חברת התקליטים CBS ישראל.

## שירים
"לו יהי" נכתב והולחן על ידי נעמי שמר בסביבות מלחמת יום הכיפורים ובוצע בעצם ימיה. מאז נעשה לאחד מסמליה, וכן באופן כללי לשיר המסמל תקווה. "שיר משמר" נכתב על בתה של נתן אלתרמן, תרצה אתר, ונסב על מכאובי החיים והנפש שחוותה, לצד עצות לחיים. המילים הראשונות של השיר ופסוקים מתוכו נטבעו בשיח הישראלי הציבורי והפרטי בתחום בריאות הנפש, ובמיוחד אצל נשים. "להפוך את הענבים ליין" מבטא את המתח בין אהבה ורצון לכוח לבין כובד החיים והצורך לברוח מהם. הוא משקף את מחזוריות החיים – חיים ומוות, בריאה וזיכרון – ואת הכמיהה להפוך רגעים פשוטים למשמעותיים.

"הדרך לאי שם" מתאר את כאב הפרידה והרצון לשובו של אהוב היוצא לדרך ארוכה ולא ידועה. הדוברת מתמודדת עם חששות כבדים לגורלו, שנמסכים באי-ודאות עמוקה. כשאהובה שב, האיחוד מלווה בהקלה לצד תחושת כאב על מה שעבר בדרכו, אך נוכחותו מעניקה לה נחמה. "לפתח הר געש" עוסק בדבקותם של אנשים במקומות מאתגרים ומסוכנים מתוך תקווה ואמונה לעתיד טוב יותר. הוא משווה בין איכרים שחיים ליד הרי געש לבין העם בארץ ישראל, המדגיש את הקשר לאדמה, למורשת ולבית. "שיר נולד" מציג תהליך של בריאה והתחדשות, כאשר לידה של שיר משקפת יצירה חדשה, על-אף הפגמים או הקשיים. הוא מדגיש את הפוטנציאל לשינוי ולצמיחה מתוך ההתחלות הפשוטות. דרך דימויים של מוזיקה, עיר וילד, השיר חוגג את הכוח שבחידוש, בתקווה לעתיד ובמורשת הנמשכת. "טוי את הצמר" הוא גרסת כיסוי לשיר הצרפתי "File La Laine" משל רוברט מרסי.

"סולווג" נכתב בהתייחס למחזה "פר גינט" של הנריק איבסן הנורווגי, המספר על פר, בחור בן 20, אשר יוצא למסע ארוך וחווה סדרת הרפתקאות נועזות. השיר מתאר את נקודת מבטה של סולווג, ארוסתו של פר, שחיכתה לו שנים רבות בעת מסעותיו. "מה נותר" מדגיש את החשיבות שבשמירה על קשרים משמעותיים עם ההורים, הידידים והשירים שמלווים את חיינו. הוא מצביע על הפער בין כמות האנשים והדברים שניתן לשכוח לבין מעטים הנאמנים שזוכרים. "כשתגדלי תביני" מתאר דיאלוג תמים בין ילדה לאמה, שבו הילדה מהרהרת בפני אמא על משמעות החיים מתוך סקרנות ותמימות. האמא מספקת תשובות חלקיות ומעדיפה לדחות את ההסברים המורכבים לעתיד, בתקווה שהילדה תבין בבגרותה. הרצועה האחרונה, "בלדה על סוס עם כתם על המצח", היא בלדה המספרת על גלגוליו של סייס יהודי שנשלח לקנות סוס, אך במקום זאת משתמש בכסף שניתן לו לקניית ניגון. מילות השיר מתכתבות עם מסורת הניגונים החסידיים שלפיה אף על פי שפעמים רבות אין לניגון מילים כלל, בכל זאת גלומה במוזיקה שלו משמעות עמוקה. הלחן, בהתאם לטקסט הוא במסורת הכליזמר.

## רשימת רצועות

## הערות שוליים

קטגוריה:אלבומי חוה אלברשטיין
קטגוריה:אלבומים בעברית
קטגוריה:אלבומי חברת CBS ישראל
סיכום מחזורי

ממוזער|400x400 פיקסלים| התמרת פורייה ו-3 וריאציות הנגרמות על ידי דגימה מחזורית (במרווח <math>T</math>) או סיכום מחזורי (במרווח <math>P</math>) של פונקציית תחום הזמן הבסיסית.
במתמטיקה, **סיכום מחזורי** היא שיטה ליצירת פונקציה מחזורית s_{_P}(t) עם מחזור P מכל פונקציה אינטגרבילית s(t), על ידי סיכום הזזות של הפונקציה s(t) בכפולות שלמות של P:

: s_{_P}(t) = \sum_{n=-\infty}^\infty s(t + nP)

לחלופין, ניתן להציג את s_{_P}(t) על ידי טור פורייה. באופן זה, מקדמי פורייה שווים לערכי התמרת פורייה הרציפה, S(f) \triangleq \mathcal{F}\{s(t)\}, במרווחים של \tfrac{1}{P}. זהות זו היא צורה של נוסחת הסיכום של פואסון.

באופן דומה, טור פורייה שהמקדמים שלו הם דגימות של s(t) במרווחים קבועים T, שקול ל**סיכום מחזורי** של S(f), הידועה בתור התמרת פורייה בזמן בדיד (DTFT).

הסיכום המחזורי של פונקציית דלתא של דיראק הוא מסרק דיראק (רכבת הלמים). באופן דומה, סיכום מחזורי של פונקציה אינטגרבילית הוא קונבולוציה שלה עם מסרק דיראק.

## ראו גם
* מסרק דיראק
* קונבולוציה מעגלית
* התמרת פורייה בזמן בדיד

## הערות שוליים

קטגוריה:עיבוד אותות
קטגוריה:פונקציות מתמטיות
שאנג טסונג

**שאנג טסונג** (באנגלית: **Shang Tsung**) הוא דמות בדיונית בזיכיון משחקי הלחימה מורטל קומבט. שאנג טסונג הוא דמות הנבל העיקרית לאורך כל הזיכיון ומשמש כבוס ברוב המשחקים. הדמות נוצרה על ידי יוצרי המשחק המקורי, ג'ון טוביאס ואד בון. שאנג טסונג הוא מכשף שדים מרושע ורב-עוצמה, המסוגל לשנות את צורתו ולשאוב את נשמותיהם של אלה אשר הביס בקרב. בכך, הוא מצליח לשמר את צעירותו ואת כוחותיו, אחרת יזדקן במהירות וימות בטרם עת. הוא יד ימינו של קיסר העולם החיצון שאו קאהן (אך מנסה לחתור תחתיו בסתר) ואויבם המושבע של לו קאנג וריידן.

במשחק הראשון - מורטל קומבט (1992) - שאנג טסונג מארח את טורניר "מורטל קומבט" שבו אלופי ממלכת הארץ חייבים לנצח, אחרת יוכל שאו קאהן, קיסר העולם החיצון, לפלוש לכדור הארץ. שאנג טסונג משמש כבוס בסופו של משחק זה. במשחק השני, שאו קאהן משיב לשאנג טסונג את צעירותו, ובתמורה זה האחרון מקים לתחייה את אשתו סינדל בממלכת הארץ - בכך מאפשר את מיזוג הממלכות. במהלך הברית הקטלנית עם המכשף קואן צ'י, השניים מתכוונים לכבוש את הממלכות בכך שהם מקימים לתחייה את צבאו של מלך הדרקון. כשאונאגה מלך הדרקון מגיע בעצמו כדי להשיג שליטה על צבאו, שאנג טסונג נהרג. בהמשך חוזר לחיים באירועי "מורטל קומבט: ארמגדון". שאנג טסונג לא מופיע במורטל קומבט 11 אך בחבילת ההרחבה Aftermath הוא משחק תפקיד מרכזי כאשר הוא מנסה להשתלט על הכתר של קרוניקה ולעצב מחדש את ציר הזמן, והקרב הסופי בינו לבין לו קאנג יקבע את עתיד העולם.

בעידן השלישי שאנג טסונג האנושי היה רוכל עני שהתפרנס מנוכלויות ומכירת "כישופים" מזויפים, עד שקרוניקה הפכה אותו למכשף אמיתי.

המהלכים המיוחדים שלו הם זריקת גולגולות אש, התפרצות וולקנית ושינוי צורה ללוחמים אחרים.

הפטליטי הידוע שלו הוא שאיבת נשמה.

**קארי-הירוייקי טאגאווה**, שגילם את הדמות במשחק הראשון, חזר לדבב אותה במשחק מורטל קומבט 11 והדמות אף צוירה בדמותו.

## קישורים חיצוניים

קטגוריה:מורטל קומבט: דמויות
לטיפה סיימון

**לטיפה אלייה סיימון** (באנגלית: **Lateefah Aaliyah Simon**; נולדה ב-29 בינואר 1977) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-12 של מדינת קליפורניה. סיימון, חברת המפלגה הדמוקרטית, מייצגת בקונגרס חלקים ממחוז אלמדה הכולל את הערים ברקלי, אוקלנד, אלמדה, אמריוויל, פידמונט וסן לנארדו.

## ביוגרפיה
סיימון נולדה וגדלה בסן פרנסיסקו. היא השלימה לימודי תואר ראשון במדיניות ציבורית במכללת מילס. לאחר מכן השלימה לימודי תואר שני במנהל ציבורי באוניברסיטת סן פרנסיסקו, והייתה עמיתת תוכנית יזמים-חברתיים-במגורים באוניברסיטת סטנפורד בשנת 2014.

במהלך כהונתה של קמלה האריס כתובעת המחוזית של סן פרנסיסקו, הובילה סיימון את יצירת תוכנית "בחזרה למסלול" של העיר עבור צעירים שהואשמו במכירת סמים קלים. סיימון גם עבדה בעבר כמנכ"לית של ועדת עורכי הדין לזכויות האזרח של אזור מפרץ סן פרנסיסקו.

בשנת 2016 מונתה סיימון למועצת הנאמנים של אוניברסיטת המדינה של קליפורניה בידי המושל ג'רי בראון. באותה שנה נבחרה לייצג את המחוז השביעי במועצת המנהלים של הרכבת המהירה באזור מפרץ סן פרנסיסקו. לימים סיפרה כי בחרה להתמודד למועצה זו בשל היותה עיוורת שאינה יכולה לנהוג. בשנת 2020 נבחרה לנשיאת מועצת המנהלים.

בפברואר 2023 הכריזה סיימון על התמודדותה לבית הנבחרים של ארצות הברית במחוז הקונגרס ה-12 של קליפורניה. נציגת המחוז המכהנת ברברה לי לא התמודדה מחדש לתפקיד ובמקום זאת רצה כמועמדת בבחירות לסנאט של ארצות הברית בקליפורניה 2024. ב-2 בנובמבר 2023 הביע מושל קליפורניה גווין ניוסאם את תמיכתו במועמדותה של סיימון.

כהונתה החלה עם השבעת הקונגרס ה-119 של ארצות הברית ב-3 בינואר 2025.

סיימון היא אם לשני ילדים. בעלה של סיימון, קווין ווסטון, היה עיתונאי ופעיל חברתי שנפטר מלוקמיה בשנת 2014.

## קישורים חיצוניים

* 
* 

## הערות שוליים

קטגוריה:אמריקאים ילידי קליפורניה
קטגוריה:סן פרנסיסקו: אישים
קטגוריה:בוגרי מכללת מילס
קטגוריה:בוגרי אוניברסיטת סן פרנסיסקו
קטגוריה:בוגרות אוניברסיטת סן פרנסיסקו
קטגוריה:חברות בית הנבחרים של ארצות הברית מקליפורניה
קטגוריה:חברי בית הנבחרים של ארצות הברית מקליפורניה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אפרו-אמריקאיות חברות בית הנבחרים של ארצות הברית
קטגוריה:חברי הקונגרס ה-119 של ארצות הברית
קטגוריה:עיוורים אמריקאים
קטגוריה:אמריקאיות שנולדו ב-1977
קטגוריה:אמריקאים שנולדו ב-1977
תצפיות הכטב"מים הבלתי מזוהים בצפון-מזרח ארצות הברית (2024)

260px|ממוזער|"כטב"מים" מסתוריים שצולמו בניו ג'רזי ב-8 בדצמבר 2024
**תצפיות הכטב"מים הבלתי מזוהים בצפון-מזרח ארצות הברית** החלו באמצע נובמבר 2024, כאשר החלו להתקבל דיווחים רבים על כטב"מים גדולים בלתי מזוהים במספר מחוזות בניו ג'רזי. בהמשך החלו להתקבל גם דיווחים רבים על תצפיות של כטב"מים בלתי מזוהים בניו יורק, בפנסילבניה ובמדינות סמוכות אחרות. התצפיות הרבות עוררו עניין רב וכמו גם חששות רבים בקרב תושבי אזור צפון-מזרח ארצות הברית.

התצפיות התרחשו בעיקר בשעות הלילה, ולעיתים רבות נצפו קבוצות של כטב"מים אשר תוארו כגדולים. העובדה שרבים מאותם הכטבמ"ים נצפו בקרבת אזורי מגורים ותשתיות חיוניות עוררה חששות בקרב תושבים רבים לגבי איומים פוטנציאליים לביטחון הציבור. בעוד שחלק מאותן התצפיות זוהו בהמשך ככלי טיס מאוישים או בלתי מאוישים חוקיים, מספר לא מבוטל של כטב"מים נותרו בלתי מוסברים, והדבר הוביל לספקולציות שונות.

בתגובה למספר ההולך וגדל של הדיווחים ה-FBI, המחלקה לביטחון המולדת וסוכנויות אכיפת החוק של מדינות שונות החלו לחקור את התצפיות השונות. משרד ההגנה האמריקני אישר בהמשך שפעילות של כטב"מים התקיימה גם במרחב האווירי אשר מעל לבסיסים צבאיים אמריקנים שונים. משרד ההגנה האמריקני הודה גם שהם אינם יודעים עדיין מי אחראי להפעלה של אותם הכטב"מים ומה מטרתם. המחלקה לביטחון המולדת הודתה בהמשך שחלק ניכר מהתצפיות היו של כטב"מים אמיתיים, ותצפיות אחרות היו של מטוסים או כוכבים שזוהו בטעות ככטב"מים. הפעילות המתמשכת של הכטב"מים גרמה בהמשך לשיבוש הפעילות בשדות תעופה אזרחיים ובשדות תעופה צבאיים שונים.

ב-16 בדצמבר 2024 הנשיא הנבחר דונלד טראמפ התייחס לתופעה בראיון לתקשורת בו הוא ציין שצבא ארצות הברית יודע בדיוק מי אחראי לאותם הכטב"מים אך בחר להסתיר את המידע הזה מהציבור "מסיבה כלשהי". בנוסף, הוא דחה את הרעיון שהכטב"מים הופעלו על ידי גורמים זרים עוינים, ובמקום זאת רמז ש"משהו מוזר" עשוי לעמוד מאחורי התופעה.

## קישורים חיצוניים

* 
* 
* 

## הערות שוליים

קטגוריה:2024 בארצות הברית
חיים יפרח

**חיים יפרח** (נולד ב-1944) הוא קצין צה"ל במילואים בדרגת תת-אלוף, בתפקידו האחרון כיהן כקצין מודיעין ראשי (קמנ"ר) בשנים 1995–1998.

## קורות חייו
יפרח נולד בקזבלנקה שבמרוקו. באוקטובר 1958 עלה עם משפחתו לישראל והתגורר בעפולה ובירושלים. הוא עבר קורס טבחות והתגייס לצה"ל בגיל 20. שירת כטבח בבה"ד 4 ומתפקיד זה יצא באופן תקדימי לקורס קצינים בסיסי. בתום הקורס ולאור שליטתו בשפות שונות הוצב בחיל המודיעין ועבר השלמת קציני מודיעין. שירת בוועדת שביתת הנשק ירדן–ישראל ובפיקוד הצפון. עבר קורס קציני פיענוח תצלומי אוויר ושירת כראש מדור שטח סוריה ביחידה במלחמת יום הכיפורים. לאחר המלחמה שימש ראש ענף סוריה ולבנון בחטיבת המחקר, קצין מודיעין של אוגדה בסיני, קצין מודיעין של פיקוד המרכז, ראש זירת צפון וסגן ראש חטיבת המחקר.

בינואר 1989 מונה למפקד יחידת הקישור לכוחות זרים ושירת בתפקיד עד 1992. ב-1995 מונה לקצין מודיעין ראשי ושירת בתפקיד עד שחרורו ב-1998.

לאחר שחרורו עבד כראש האגף לשיווק ולפיתוח עסקי בחברת WIS (ווסט אינדיאן ספייס), העוסקת בתחום לוויני צילום.

יפרח בעל תואר ראשון בגאוגרפיה מאוניברסיטת תל אביב.

## קישורים חיצוניים
*

## הערות שוליים

קטגוריה:קציני מודיעין ראשיים
קטגוריה:קציני מודיעין של פיקוד המרכז
קטגוריה:חיילי חטיבת המחקר
קטגוריה:ישראלים שנולדו ב-1944
כי תבוא אל מודיעין

"**כי תבוא אל מודיעין**" הוא שיר ציוני לחנוכה שכתב המשורר אברהם ברוידס בסוף שנות ה-30. לשיר נכתבו לחנים נוספים בידי מרדכי זעירא, ובידי מרק לברי, אך הוא ידוע בעיקר בלחנו של עמנואל עמירן.

## אודות השיר
השיר יצא לאור לראשונה בשירון "לחנוכה" בשנת 1950. חג החנוכה זכה למעמד מיוחד בקרב חוגים ציוניים בארץ ישראל ובגולה. הציונים ראו את עצמם כממשיכי דרכם של המכבים, ולכן שמו דגש על נושאים כגון גבורה, לוחמה יהודית, מעטים מול רבים, ומעל לכל עצמאות וריבונות. שירי חנוכה, כמו "מי ימלל", "אנו נושאים לפידים", ואף "ימי החנוכה", ביטאו הלך רוח זה, ומצד שני עוררו התנגדות בקרב חוגים דתיים שונים.
השיר מקשר בין נס חנוכה לבין נס ההתיישבות היהודית החקלאית בארץ ישראל. המסר של השיר הוא כפול - גם זיקה לעבר, למודיעין, ערש הולדתם של החשמונאים, וגם חיבור לעתיד על ידי נטיעת גרעין במקום. הפרחת השממה במקום זה היא סמל לכיבוש הארץ ויישובה.
מיזוג אחר שהשיר יוצר הוא בין חנוכה לט"ו בשבט. הצירוף "כי תבוא" הפותח את השיר מופיע גם בשירי ט"ו בשבט ומקורו בפסוק "כִּי תָבֹאוּ אֶל הָאָרֶץ וּנְטַעְתֶּם כָּל עֵץ מַאֲכָל, וְנָתַן הָעֵץ פִּרְיוֹ וְהָאָרֶץ יְבוּלָהּ" (ויקרא י"ט, פסוק כ"ג).

### ביצועים
לשיר ביצועים רבים, בין היתר ביצעו את השיר מרים אביגל, הדסה סיגלוב, מקהלת הדסים, דליה עמיהוד, רוחמה רז, שלום כהן, אורי ברגר, וחבורת שירו שיר.

## קישורים חיצוניים
* '''כי תבוא אל מודיעין''', באתר הספרייה הלאומית
* מילות השיר והאזנה לו, באתר זמרשת
* 

#### בלחן עמירן
* 
* 
* 
* 
* 

#### בלחן לברי
* 

## הערות שוליים

קטגוריה:שירי שנות ה-1930
קטגוריה:שירי מרים אביגל
קטגוריה:שירי הדסה סיגלוב
קטגוריה:שירי דליה עמיהוד
קטגוריה:שירי רוחמה רז
קטגוריה:שירים בעברית
קטגוריה:שירים שנכתבו על ידי אברהם ברוידס
קטגוריה:שירים שהולחנו על ידי עמנואל עמירן
קטגוריה:שירי חנוכה
קטגוריה:שירים על מודיעין-מכבים-רעות
קטגוריה:ציונות בתרבות
חשמל מהשמש

"**חשמל מהשמש**" הוא אלבום האולפן השביעי של הזמר עמיר לב, אשר יצא בשנת 2018. האלבום כולל, בין היתר, את השירים "הירוק עולה", "מונית צהובה", "לא נהיה עשירים" ו"שנינו".

## ביקורת
האלבום זכה למגוון ביקורות. אלעד בילו מהעיתון "כלכליסט" כתב על האלבום: "לא הכל בו מובן, אבל זה בסדר. יותר מזה, זה נהדר. [...] אני עצמי צריך להחליט מה פענחתי מהטקסט. זו האמנות של לב, ובכלל - זו אמנות. מה שבטוח הוא שאלבומו ערום יותר מאי פעם. כלומר, לב תמיד מינימליסטי במילותיו ובתיאוריו, ברור. אז כעת הסיפורים הצטמצמו אף יותר לכדי משפטים בודדים, אך בעיקר מוזיקלית: האלבום פשוט ערום. לב תמיד ערום יותר מכולם, הרי אלה תמיד הגיטרה החשמלית הכבדה וקולו החודר שבפרונט, אז כעת עוד יותר. אפילו בס אין כאן. רק תופים לא דומיננטיים, כלי הקשה והגיטרות החשמליות של לב. ויש גם טעויות קלילות בגיטרה כמו בשיר השלישי, "אחותי מרים", למשל, אבל יש בהן אלמנט של אמת. הרי הן לא באמת טעויות, אלא מיני־צרימות כאלה שעבורי הכניסו מציאות לכל שיר."

עומרית אביאל מ"ישראל היום" כתבה על האלבום: "בדרכו הייחודית לב כותב בצורה ישירה, אמיתית וחסרת ציניות על הפרידה, הכאב ותחושת ההחמצה, תוך הודיה על מה שקיים. הטקסטים באלבום החדש של מי שידוע ככזה שיכול לספר סיפור חיים שלם בשתי מילים, מביעים מחאה אישית למצב, כזאת שרבים יכולים להזדהות עמה, וזאת על אף שאין הם נטולים פוליטיקה."

## רשימת רצועות

## קישורים חיצוניים

## הערות שוליים

קטגוריה:אלבומי עמיר לב
קטגוריה:אלבומים בעברית
קטגוריה:אלבומי חברת התו השמיני
סלאם אפאנדינא

**סלאם אפאנדינא** (בערבית מצרית: **سلام أفندينا**, בתרגום חופשי: "ברכה לאדוננו") היה ההמנון הלאומי של מצרים.

## ההמנון
ב-1871 הגיע ג'וזפה ורדי עם תזמורתו למצרים, והם ביצעו לראשונה את האופרה "אאידה". ג'וזפה פוג'ולי, חצוצרן בתזמורת, הלחין מנגינה קצבית שנועדה לסייע לחיילים לשמור על קצב. שליט ח'דיוות מצרים, אסמאעיל פאשא, שמע את המנגינה וקבע שהיא תשמש כהמנון הלאומי. ההמנון הוא אינסטרומנטלי. הוא היה בשימוש עד 1917 על ידי הח'דיווה ועל ידי יורשתה סולטנות מצרים.

ב-1917, בתקופת שלטונו של פואד הראשון, נוספו להמנון מילות שבח למלך. ב-1922, עם הקמת ממלכת מצרים, הוחלף ההמנון בשיר "اسلمي يا مصر" , וב-1936 החזיר פארוק, מלך מצרים את השימוש בהמנון הישן. בשנת 1953, לאחר מהפכת 1952 במצרים, שונה שמו ל"המנון הרפובליקה המצרית" (בערבית: السلام الجمهورى المصرى). ב-1958, עם הקמתה של הרפובליקה הערבית המאוחדת, שולב ההמנון עם המנון סוריה. ההמנון המשולב היה בשימוש עד 1960, ואז הוחלף בהמנון "والله زمان يا سلاحي" .

לפי אתר נשיאות מצרים, המלחין הוא ג'וזפה ורדי עצמו והוא מילולי: نــــســر مــصـر ارتــفــع واعـــلُ طـــول الـــزمــــن, شــعـب مـصـر اجتمع حـــول جــيــش الـوطـــن, كـــــــــــلــــنا كــــــــــلــــنا حـــــــارس لـــلــــحــــمـــى, كـــــــــــلــــنا كــــــــــلــــنا بـــــــــــــاذل لــــلـــــدمــــى, لـلأمـام يا حماة العلم للأمام واصعدوا للقمم, شــعــب هــذا الـوطـن لــــلــــعـــــــلا جــــــنــــــدوا, شــعــب هــذا الـوطـن كـــــــلــــــهــــــم ســـــيــــــدُ.

## שימושים אחרים
ממוזער|ספר התווים של ג'וזפה פוגיולי בו פורסם הלחן, על השער איסמעיל פאשה

### שימוש על ידי הכנסייה האורתודוקסית הקופטית
מנגינת ההמנון אומצה על ידי הכנסייה הקופטית האורתודוקסית למילות השיר "Kalos Akee". המנון זה מושר כדי לקבל את פני האפיפיור הקופטי עם חזרתו למולדת לאחר מסעותיו בחו"ל. לשיר המקורי לא היה לחן משלו, וכל אחד מבתיו הושר בלחן ששנלקח מאחד השירים בכנסייה. במאה ה-20, הזמר מיכאיל גירגיס אל-בתאנוני  התאים את הלחן לשיר.

### שימוש בקהילות עדות המזרח
הלחן אומץ על ידי יהודים ספרדים והוצמד למילים "גדלו לה' איתי" הנאמרות בעת הוצאת ספר התורה ולשיר "רועה נאמן" שהושר בחג השבועות ביהדות חלב.

הלחן הותאם גם לשיר "יחיד אל דגול מרבבה" המושר בעת כניסת רבנים לאירוע (לחן דומה ללחן המקובל כיום). ההתאמה למילים אלו בוצעה לראשונה בסוכות 1925, על ידי מקהלת תלמידי תלמוד תורה לרגל ביקורו של הנציב העליון הרברט סמואל בשכונת הבוכרים.
[ממוזער| סלאם אפנדינה ו[המנון סוריה בגרסה המשולבת עם המנון הרפובליקה הערבית המאוחדת (1958–1960)]] בכל ההתאמות לעברית לא מדובר בהתאמה מדויקת אלא בביסוס על הלחן עם שינויים.

## קישורים חיצוניים

## הערות שוליים

קטגוריה:המנונים לאומיים בערבית
קטגוריה:המנונים לאומיים היסטוריים
קטגוריה:מצרים: תרבות
ג'ון גייארד

**ג'ון גייארד** (באנגלית: **John Gaillard**; 5 בספטמבר 1765 – 26 בפברואר 1826) היה פוליטיקאי אמריקאי, אשר כיהן כחבר הסנאט של ארצות הברית מטעם קרוליינה הדרומית.

## ביוגרפיה
גייארד נולד במחוז סנט סטיבן שבפרובינציית קרוליינה הדרומית, ב-5 בספטמבר 1765. הוא היה ממוצא הוגנוטי. הוא נבחר לחבר הסנאט של ארצות הברית במקום פירס באטלר, שהתפטר, וכיהן מ-31 בינואר 1805, עד מותו בוושינגטון הבירה, ב-26 בפברואר 1826. במהלך כהונתו, הצביע גייארד בעד מלחמת 1812. הוא כיהן כנשיא הזמני של הסנאט במהלך חלק מהקונגרס ה-11 ולפחות חלק מכל קונגרס מהקונגרס ה-13 עד הקונגרס ה-18. הוא גם היה הראשון בסדר הירושה הנשיאותי מ-25 בנובמבר 1814, יומיים לאחר מותו של סגן הנשיא אלברידג' גרי ועד 4 במרץ 1817. בעת מותו היה הסנאטור בעל הכהונה הארוכה ביותר בתולדות ארצות הברית.

בספר הזיכרונות שלו *Thirty Years' View*, תומאס ה. בנטון, אחד מבני דורו של גייארד, תיאר אותו כך:אורבני בנימוסיו, חביב במזג, נטול פניות בקפדנות, המאחד תקיפות של מטרה מוחלטת עם העדינות הגדולה ביותר של נימוסים - אלה היו הכישורים שגרמו לו להיבחר לנשיאות הסנאט. כנראה לא היה מקרה של אי סדר או סצנה לא נעימה במליאה במהלך כהונתו הארוכה. הוא השתייך לצד הדמוקרטי-רפובליקני, אבל היה אהוב על צד אחד של הבית כמו גם על הצד השני, וזה בזמנים המתוחים של המפלגה של המלחמה עם בריטניה הגדולה, מה שהרגיז כל כך את רוח המפלגה.גייארד מת בוושינגטון הבירה ב-26 בפברואר 1826 ונקבר בבית הקברות של הקונגרס.

## קישורים חיצוניים
* 
* 

קטגוריה:אמריקאים ילידי קרוליינה הדרומית
קטגוריה:נשיאים זמניים של הסנאט של ארצות הברית
קטגוריה:סנאטורים חברי המפלגה הדמוקרטית-רפובליקנית
קטגוריה:אישים הקבורים בבית הקברות של הקונגרס
קטגוריה:חברי הסנאט של ארצות הברית מקרוליינה הדרומית
קטגוריה:אמריקאים שנולדו ב-1765
קטגוריה:אמריקאים שנפטרו ב-1826
ויליאם הארפר

**ויליאם ג'וזף הארפר** (באנגלית: **William Joseph Harper**; 17 בינואר 1790 – 10 באוקטובר 1847) היה משפטן, פוליטיקאי ותאורטיקן חברתי ופוליטי מקרוליינה הדרומית.

## ביוגרפיה
הארפר, שנולד ב-17 בינואר 1790 באנטיגואה והתחנך בחלק מהזמן בבולטימור, הפך לאחד מעורכי הדין הבולטים בקולומביה במהלך העשור השני של המאה ה-19. לאחר תקופה קצרה כקנצלר בטריטוריית מיזורי, הוא חזר לקרוליינה הדרומית ב-1823. בשנת 1826 מינה המושל ריצ'רד מאנינג את הארפר למלא את מושב הסנאט של ארצות הברית שהתפנה עם מותו של ג'ון גייארד. הוא כיהן בתפקיד מ-8 במרץ עד 29 בנובמבר 1826, כאשר בית המחוקקים של קרוליינה הדרומית בחר בוויליאם סמית'.

בשובו לביתו, עבר הארפר לצ'ארלסטון והפך פעיל בפוליטיקה של המדינה. הוא כיהן בבית הנבחרים של המדינה, בית המשפט לערעורים בקרוליינה הדרומית, וכקנצלר המדינה, תפקיד בו כיהן מ-1835 ועד מותו. לאורך שנות ה-20 ושנות ה-30 של המאה ה-19, הארפר היה מגן פעיל של קרוליינה הדרומית, סחר חופשי וזכויות מדינה. הוא תמך באופן בולט בתנועת הביטול בראשותו של ג'ון קלהון, וטען בשורה של חוות דעת של בית המשפט כי מדינות באיחוד הן ישויות פוליטיות ריבוניות, שלכל אחת יש את הזכות לדחות חוקים פדרליים שלדעתה אינם חוקתיים.

הארפר מת בביתו בצ'ארלסטון, קרוליינה הדרומית ב-10 באוקטובר 1847.

## הגנה על העבדות
סביר להניח שהארפר זכור בעיקר כנציג מוקדם וחשוב של המחשבה התומכת בעבדות. "ספר הזיכרונות שלו על עבדות", שהועבר לראשונה כהרצאה בשנת 1838, והודפס מחדש ב-*Southern Literary Journal*, סיווג את הארפר כתומך מוביל של התפיסה שעבדות היא לא רק רוע הכרחי, אלא מעשה חברתי חיובי.

הארפר העלה כמה טיעונים פילוסופיים, גזעיים וכלכליים בשם העבדות, אבל הרעיון המרכזי שלו היה ש"העבדות צופה את היתרונות של הציוויליזציה, ומעכבת את הרוע של הציוויליזציה". הדרום מחזיק העבדים, לטענתו, השיג איזון חברתי שאפשר התקדמות כלכלית וטכנולוגית מתמדת, תוך הימנעות מהכאוס של החברה העירונית והתעשייתית. הערכתו של הארפר לגבי אומות אחרות ברחבי העולם אישרה את נקודת המבט הזו: ציוויליזציות שאינן מחזיקות עבדים באקלים צפוני, כמו בריטניה הגדולה, היו שסועות על ידי אי שוויון, רדיקליזם פוליטי וסכנות אחרות. בינתיים, תרבויות שאינן מחזיקות עבדים באזורים דרומיים יותר, כמו ספרד, איטליה ומקסיקו, גלשו במהירות ל"ניוון וברבריות". ניתן היה לראות רק את מחזיקי העבדים בדרום ארצות הברית, ברזיל וקובה מגלים "התקדמות חיובית".

כמו כמעט כל מגן אחר של עבדות לפני 1840, הארפר הודה באופן נומינלי שהעבדות, ברמה מופשטת, אכן מהווה סוג של רוע מוסרי (הכרחי). אולם הדגש החזק והחיובי שלו על היתרונות החברתיים והכלכליים של המוסד מפרידים בינו לבין תומכי העבדות שעשו זאת תוך התנצלות בעשורים המוקדמים יותר. הרעיון של הארפר לגבי העבדות כטוב חברתי מציב אותו בשוויון עם תומאס רודריק דיו, ג'יימס הנרי המונד ודמויות משמעותיות אחרות בהיסטוריה של המחשבה התומכת בעבדות.

## קישורים חיצוניים
* 
* 

קטגוריה:חברי הסנאט של ארצות הברית מקרוליינה הדרומית
קטגוריה:אמריקאים שנולדו ב-1790
קטגוריה:אמריקאים שנפטרו ב-1847
ברנדון גיל

**ברנדון ג'ין גיל** (באנגלית: **Brandon Gene Gill**; נולד ב-26 בפברואר 1994) הוא פוליטיקאי ובנקאי השקעות אמריקאי, המכהן כחבר בית הנבחרים של ארצות הברית מטעם מחוז הקונגרס ה-26 של מדינת טקסס.

## ביוגרפיה
גיל נולד בבסיס חיל האוויר של ארצות הברית לאב ששירת כקצין בחיל האוויר האמריקאי. הוא גדל בחווה חקלאית השוכנת בפאתי אבילין שבטקסס. גיל למד בדארטמות' קולג', שם עמד בראש עיתון הסטודנטים השמרני "The Dartmouth Review" והשלים בהצטיינות לימודי תואר ראשון בהיסטוריה ובכלכלה. בתום לימודיו הגבוהים עבד גיל בתחום הפיננסים כבנקאי השקעות.

בשנת 2018 ייסד גיל את אתר החדשות "D.C. Enquirer", שבו לדבריו הוא "עומד לצדו של הנשיא טראמפ בזירה הציבורית". הוא שיווק את סרטו של חמו דינש ד'סוזה, "2000 Mules" משנת 2022, סרט פוליטי שטוען באופן חסר שחר כי הבחירות לנשיאות ארצות הברית 2020 נגנבו בידי המפלגה הדמוקרטית.

בבחירות 2024 הכריז גיל על התמודדותו לבית הנבחרים של ארצות הברית במחוז הקונגרס ה-26 של טקסס במטרה להחליף את חבר הקונגרס הפורש מייקל ברג'ס. גיל עבר להתגורר במחוז מניו יורק כשנה לפני שברג'ס הודיע על פרישתו. הוא אמר כי יסיים את תפקידו כעורך ב-"D.C. Enquirer" כדי להתמודד על המשרה. הוא זכה לתמיכתם של נשיא ארצות הברית לשעבר דונלד טראמפ והסנאטור טד קרוז. גיל ניצח בבחירות התקדימות של המפלגה הרפובליקנית עם למעלה מ-50% מהקולות, מה שאפשר לו להימנע מסיבוב שני. הוא זכה בבחירות הכלליות בקלות לאור היותו של המחוז מעוז רפובליקני מובהק.

עם השבעתו לתפקידו בראשית ינואר 2025, נהפך גיל לרפובליקני הצעיר ביותר בבית הנבחרים. גיל ציין כי "חיזוק הגבול" יהיה היעד המרכזי במדיניותו.

## קישורים חיצוניים

* 
* 

## הערות שוליים

קטגוריה:בוגרי דארטמות' קולג'
קטגוריה:חברי בית הנבחרים של ארצות הברית מטקסס
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1994
מוחמד סבאח א-סאלם א-סבאח

**מוחמד סבאח א-סאלם א-סבאח** (בערבית: **محمد صباح السالم الصباح**, תעתיק מדויק: מחמד צבאח אלסלאם אלצבאח; נולד ב-10 באוקטובר 1955) הוא חבר בכיר במשפחת המלוכה הכוויתית ומילא תפקידי מפתח שונים כפוליטיקאי, כלכלן ודיפלומט. הוא כיהן ארבעה חודשים כראש ממשלת כווית, בין ה-17 בינואר 2024 ל-15 במאי 2024.

לרוב מקדימים לשמו את התואר שייח'.

## רקע והשכלה
א-סבאח הוא בנם של שייח'  האמיר לשעבר של כווית והוא אחיו של  שכיהן כשר ההגנה ושר הפנים.

מוחמד א-סבאח למד כלכלה לתואר ראשון במכללת Claremont McKenna בקליפורניה והמשיך לתואר שני ושלישי בכלכלה ולימודי המזרח התיכון באוניברסיטת הרווארד.

## קריירה
### שירות ממשלתי
בשנת 1993 מונה א-סבאח לשגריר כווית בארצות הברית וכיהן בתפקיד עד 2001, עת הפך לשר החוץ. בין ינואר ליולי 2003 הוא כיהן בתפקיד שר האוצר. בפברואר2006 מונה לסגן ראש הממשלה, והמשיך לכהן כשר חוץ.

ב-18 באוקטובר 2011 הוא התפטר מתפקידו במחאה על שחיתות בממשלת כווית ועבר לבריטניה כעמית אורח באוניברסיטת אוקספורד.

### ראש ממשלה
ב-4 בינואר 2024 מינה אמיר כווית, השייח' משעל אל-אחמד אל-ג'אבר אל-סבאח, את מוחמד א-סבאח לראש הממשלה והוא הושבע לתפקידו ב-17 בינואר 2024. זה היה מינוי זמני, עד למינויו הקבוע של שייח' אחמד אל-עבדאללה א-סבאח, שכן מינויו היה מותנה בהרכבת הקבינט שלו ובשבועתו בפני האספה הלאומית. אחמד אל-עבדאללה א-סבאח מונה לראש הממשלה ב-15 באפריל 2024.

## חיים אישיים
אל-סבאח נשוי ולו ארבעה ילדים.

## מועצות, ועדות וחברות
* 2003–2011, יושב ראש מועצת המנהלים של ,
* 2003–2011, חבר במועצה העליונה של הרשות הציבורית לאיכות הסביבה בכווית,
* 20011-2003, חבר המועצה לביטחון לאומי של כווית,
* 2006–2011, חבר המועצה העליונה לתכנון ופיתוח,
* 2009–2011, חבר הוועדה הלאומית לאנרגיה גרעינית של כווית.

## הוקרה ופרסים
* 2014, פרס "Robert and JoAnn Bendetson" למנהיגות עולמית בדיפלומטיה ציבורית מ באוניברסיטת טאפטס.
## קישורים חיצוניים

## הערות שוליים

קטגוריה:משפחת סבאח
קטגוריה:ראשי ממשלת כווית
קטגוריה:סגני ראשי ממשלות
קטגוריה:שרי אוצר
קטגוריה:שרי חוץ
קטגוריה:שגרירים בארצות הברית
קטגוריה:בוגרי אוניברסיטת הרווארד
קטגוריה:סגל אוניברסיטת אוקספורד
קטגוריה:ילידי 1955
תיימור מוסייב

**תיימור מוסייב** (באזרית: **Teymur Musayev**; נולד ב-16 בספטמבר 1970) הוא שר הבריאות של אזרבייג'ן.

## ראשית חייו
נולד ב-16 בספטמבר 1970 בבאקו. בשנים 1987–1993 למד בפקולטה לטיפול ומניעה של המכון הרפואי של אזרבייג'ן.

## קריירה
בשנים 2003–2004 היה סטודנט לקורס תעודה בנושא "כירורגיה לפרוסקופית" באוניברסיטת לואי פסטר, צרפת. בשנים 2013–2015 למד בבית הספר הבין-לאומי לעסקים וכלכלה בריגה ובאוניברסיטת ריגה סטרדיש; ובמאי 2015 סיים תואר שני במנהל בריאות.

מאז אפריל 2020, הוא משמש כראש מחלקת ארגון הבריאות במשרד הבריאות האזרי. ב-23 באפריל 2021, הנשיא אילהם אלייב איש את מינויו של מוסאייב לסגן שר הבריאות הראשון של אזרבייג'ן, וב-19 בינואר 2022 הוא מונה לשר הבריאות.

## הערות שוליים

קטגוריה:באקו: אישים
קטגוריה:פוליטיקאים אזרים
קטגוריה:ילידי 1970
אלמיר בגירוב

**אלמיר בגירוב** (באזרית: **Elmir Bağırov**) הוא פוליטיקאי אזרי.

## ראשית חייו
בגירוב נולד ב-28 באפריל 1980 בכפר חישקאדרה שבאזור מסאלי . בשנת 1997 סיים את לימודיו בבית הספר התיכון אלשד אגייב בכפר הישקעדרה.

בשנת 1997 סיים את לימודיו באוניברסיטת באקו, בהתמחות במדעי המדינה. לאחר שסיים בתואר ראשון בשנת 2001, הוא נרשם לתוכנית לתואר שני ב"תיאוריה פוליטית של תהליכים פוליטיים בעולם ויחסים בין-לאומיים" בפקולטה לניהול פוליטי של האקדמיה למינהל ציבורי במעמד נשיא אזרבייג'ן.

## קריירה

בשנת 2016 הוא מונה לראש הסגל של משרד מתחם הדגלים של המדינה תחת קבינט השרים של אזרבייג'ן. מאוחר יותר, הוא עבד כראש הסגל של משרד שדרות הים תחת קבינט השרים של אזרבייג'ן.

בגירוב הוא מרצה במחלקה לניהול מדיני ומדעי המדינה של האקדמיה למינהל ציבורי תחת נשיא הרפובליקה של אזרבייג'ן מאז 2009 ומרצה בכיר במחלקה ליחסים בין-לאומיים ומדיניות חוץ מאז 2012.

ב-24 באוגוסט 2020, בהוראת נשיא אזרבייג'ן אילהם אלייב, הוא מונה לראש הרשות המבצעת של אזור סאטלי.

## הערות שוליים

קטגוריה:פוליטיקאים אזרים
קטגוריה:ילידי 1980
אורי לוין (קצין צה"ל)

**אורי לוין** (נולד בשנת 1978) הוא קצין בצה"ל במילואים בדרגת אלוף-משנה, המשמש מפקד חטיבת תל-חי. קודם לכן פיקד על גדוד הסיור בעוצבת חצי האש ועל גדוד 6217.

## ביוגרפיה
עם גיוסו לצה"ל בשנת 1997 החל לוין קורס טיס, אך נשר ממנו והתנדב לצנחנים ושובץ בסיירת צנחנים. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לסיירת ומונה למפקד צוות, והשתתף בלחימה בדרום לבנון. בשירות המילואים שימש מפקד פלוגה בעוצבת שועלי מרום ואז עבר לעוצבת חצי האש, ומונה שם למפקד גדוד הסיור שאותו הקים. בתפקידו הבא פיקד על גדוד המילואים של יוצאי יחידת דובדבן בחטיבת הקומנדו (גדוד 6217). לאחר מכן שימש כסגן מפקד עוצבת חצי האש, כמפקד מגמת מפקדי פלוגות וכסגן מפקד המרכז להכשרת פיקוד קרבי, וכן וכממלא מקום מפקד עוצבת חיצי האש. במלחמת חרבות ברזל הוסיף לשמש כסגן מפקד החטיבה ולחם בקרבות הבלימה והטיהור בעוטף עזה, בבית חאנון, בית לאהיא ובמחנה הפליטים ג'באליה. בשנת 2024 הוחלט למנותו למפקד חטיבת גליל גולן.

## קישורים חיצוניים
* .
; מפרי עטו
* מערכות מעבר חלק מסדיר למילואים, מתוך אתר **"[[מערכות]]"** 459, פברואר 2015, עמ' 68–69.
* .
* .
* אורי לוין ואיתמר כהן, לחשוב מחוץ למחסנית, מתוך אתר **"[[מערכות]]"** 476, פברואר 2018, עמ' 71–73.
* מבצע אטלס ו"ברק השמיים", מתוך אתר "מערכות", דצמבר 2021
* גישת פיקוד משימה במתאר העומק - מאפיינים התפתחות ומגמות, מתוך אתר "מערכות" 506, יוני 2025, עמ' 12-19

## הערות שוליים

קטגוריה:מפקדי גדודים בצה"ל
קטגוריה:אלופי-משנה בצה"ל
קטגוריה:מפקדי חטיבות בצה"ל
קטגוריה:ישראלים שנולדו ב-1978
פירוז מוסטפאייב

**פירוז מוסטפאייב** (באזרית: **Feyruz Mustafayev**; 13 באוקטובר 1933 – 7 ביולי 2018) הוא פוליטיקאי אזרי.

## ראשית חייו
מוסטפאייב נולד ב-18 באוקטובר 1933 בכפר מרזילי שבמחוז אג'דאם. הוא סיים לימודיו בבית ספר שבע שנתי בכפר שלו, והמשיך את לימודיו בבית הספר התיכון בכפר נוברוזלו.

## קריירה
לאחר שסיים את שירותו הצבאי ב-1955, הוא החל את דרכו בחווה הקיבוצית בעיר סמוך. שנה לאחר מכן, הוא נבחר למזכיר הראשון של ועדת המפלגה המחוזית של חאנלר.

בשנת 1981 העניקו לו היידר אלייב, המזכיר הראשון של הוועד המרכזי של המפלגה הקומוניסטית של אזרבייג'ן וליאוניד ברז'נייב, המזכיר הראשון של הוועד המרכזי של המפלגה הקומוניסטית של ברית המועצות, את עיטור לנין ועיטור גיבור העבודה הסוציאליסטית.

## חיים אישיים
מוסטפאייב נפטר ב-7 ביולי 2018 בבאקו.

## הערות שוליים

קטגוריה:מעוטרי עיטור הדגל האדום של העמל
קטגוריה:מעוטרי עיטור לנין
קטגוריה:מעוטרי עיטור מהפכת אוקטובר
קטגוריה:מעוטרי עיטור אות הכבוד
קטגוריה:מעוטרי גיבור העמל הסוציאליסטי
קטגוריה:ראשי ממשלת אזרבייג'ן
קטגוריה:ילידי 1933
קטגוריה:נפטרים ב-2018